|  |
| --- |
|  |
| Anvendelse af udlandsstipendieordningen i regi af uddannelsessamarbejder med udenlandske universiteter |

**Indledning**

I skrivelse af 7. november 2014 har Styrelsen for Videregående Uddannelse meddelt, at danske universiteter inden for rammerne af den gældende lovgivning, fremadrettet vil kunne medtænke studerendes brug af udlandsstipendieordningen, når der indgås samarbejdsaftaler med udenlandske universiteter om *frivillige forløb i udlandet*.

I gældende bekendtgørelse (nr. 247) om universiteternes internationale uddannelsesforløb er der krav om, at samarbejdsaftaler om frivillige forløb i udlandet skal indeholde regler om omfanget af udvekslingen af studerende, herunder at der skal være gensidighed, og at studerende **optaget** på det danske universitet ikke opkræves studieafgifter, som de studerende ikke ville skulle betale efter reglerne i universitetsloven. Disse krav om gensidighed og opretholdelse af ’gratisprincippet’ er fortsat gældende. Ovennævnte skrivelse fra Styrelsen for Videregående Uddannelse fastslår imidlertid, at der i ’asymmetriske’ samarbejder med ubalance i studenterflowet kan indgås en tillægsaftale, som hjælp til de studerende, der vælger et studieophold med udlandsstipendium ved samarbejdsuniversiteter.

**Konsekvenser af de nye retningslinjer**

Det betyder, at Aarhus Universitet fremadrettet kan etablere samarbejder om frivillige forløb i udlandet baseret på samarbejdsaftaler om udveksling af 1 AU-studerende mod at modtage 1 studerende fra partneruniversiteter, og kombinere disse samarbejdsaftaler med fleksible ”tillægsaftaler”, hvor øvrige udgående AU-studerende kan gøre brug af udlandsstipendieordningen, når der er tale om universiteter, som opkræver studieafgift.

I henhold til de gældende tilskudsbestemmelser ydes taxametertilskud til den del af uddannelserne, som gennemføres på AU, dog så der kun udbetales tilskud for indgående studerendes aktivitet svarende til værdien af den aktivitet, de udgående AU-studerende opnår merit for. Af hensyn til uddannelsesøkonomien bør AU derfor sikre sig, at der i et samarbejde ikke kommer flere studerende ind end antallet af studerende, der sendes ud. For da studieaktiviteten på AU sker i regi af en samarbejdsaftale, er opkrævning af studieafgift fra eventuelle ’ekstra’ indgående studerende ikke en mulighed for AU. Enhver ubalance i AU disfavør vil derfor skulle finansieres af pågældende fakultets øvrige midler.

Sender AU derimod flere studerende ud, end der kommer ind, kan det med en tillægsaftale ske med brug af udlandsstipendieordningen. Når det er tilfældet, indgår eventuel ubalance i AU-favør ikke i universitetets samlede opgørelse af udvekslede studerende, hvor der er krav om opretholdelse af økonomisk balance mellem indgående og udgående studerende.

Viser der sig eksempelvis at være **6 udgående ansøgere** fra AU og **4 indgående ansøgere** fra samarbejdsuniversitet, så vil 4 udgående og 4 indgående studerende kunne forvaltes efter udvekslingsprincippet. Som udvekslede studerende vil de 4 indgående studerende blive opkrævet eventuel studieafgift på deres hjemuniversitet. De første 4 udgående AU-studerende vil i deres egenskab af udvekslede studerende være friholdt opkrævning af studieafgift på samarbejdsuniversitetet, mens den 5 og 6 udgående studerende fra AU vil kunne gøre brug af udlandsstipendieordningen til finansiering af studieafgift på samarbejdsuniversitetet.[[1]](#footnote-1)

Er der tale om et samarbejdsuniversitet, der ikke opkræver studieafgift, men ligesom AU modtager fuldt statstilskud, vil den 5 og 6 udgående ansøger fra AU enten udløse statstilskud i partnerlandet eller med henblik på opretholdelse af en økonomisk balance i udvekslingen af studerende kunne afvises med den begrundelse at samarbejdsaftalens normering for udveksling af studerende er overskredet. De pågældende ansøgere fra AU har således ikke et retskrav, som garanterer dem en studieplads på partneruniversitetet.

Viser der sig i forbindelse med en samarbejdsaftale baseret på udveksling af 1 AU-studerende og 1 studerende fra samarbejdsuniversitetet at være tale om **4 udgående ansøgere** fra AU og **6 indgående ansøgere** fra samarbejdsuniversitetet, vil de 4 udgående studerende og de første 4 indgående studerende på tilsvarende vis kunne forvaltes efter udvekslingsprincippet, mens den 5 og 6 ansøger fra samarbejdsuniversitetet vil kunne afvises med henvisning til, at samarbejdsaftalens normering for udveksling af studerende er overskredet. Ansøgere fra samarbejdsuniversiteter har således heller ikke et retskrav, som garanterer dem en studieplads på Aarhus Universitet.

Det er dog *ikke* et lovkrav, at de ’ekstra’ indgående ansøgere skal afvises. Er der tale om strategisk prioriterede partneruniversiteter, kan en fakultetsledelse beslutte, at en ufinansieret ubalance i studenterflowet er acceptabel. Med henblik på at reducere eventuelle STÅ-tab anbefales det, at der almindeligvis tilstræbes balance i udvekslingen af studerende. Det kræver at uddannelsesforløbene sammensættes således, at uddannelsesforløbene på AU fremstår tilsvarende attraktive for indgående studerende fra samarbejdsuniversiteter, som uddannelsesforløbene på disse universiteter fremstår for AU-studerende.

Som illustreret i følgende eksempler kan de omtalte tillægsaftaler vedrørende AU-studerendes anvendelse af udlandsstipendieordningen benyttes i samarbejder, hvor udenlandske samarbejdsparter udbyder såvel 1-årige master-/kandidatuddannelser som 2-årige master-/kandidatuddannelser. Men da udlandsstipendieordningen er en rettighed for de studerende og ikke midler AU råder over, kan AU ikke i et aftalegrundlag forpligte sig til et givent antal udgående studerende.

**Eksempler på mulige samarbejder om frivillige forløb i udlandet**

*Eksempel 1 – bilateralt samarbejde med betalingsuniversitet om dobbeltgrad (2+1)*

På BSS udbyder **Institut for Statskundskab** en 2-årig kandidatuddannelse i Political Science (120 ECTS), mens samarbejdsuniversitetet, Twente University (TU) i Holland udbyder en 1-årig kandidatuddannelse i Political Science (60 ECTS). Studerende fra AU har mulighed for at fuldføre hele deres kandidatuddannelse (120 ECTS) på AU. I kraft af samarbejdet kan de tillige ansøge om *frivilligt* at gennemføre deres andet studieår (60 ECTS) på TU, og derved opnå en kandidatgrad i Political Science fra såvel AU som fra TU.

I kraft af samarbejdet kan studerende fra TU på tilsvarende vis opnå en kandidatgrad fra både TU og AU. Det kræver imidlertid, at TU-studerende kombinerer – og dermed ’forlænger’ – deres 1-årige (60 ECTS) hollandske kandidatuddannelse med et forudgående studieår (60 ECTS) på AU, og at de gennemførte fag på TU kan indmeriteres i den 2-årige kandidatuddannelse på AU.

I regi af dette samarbejde om frivillige forløb i udlandet fuldfører de involverede studerende således alle deres første studieår på AU efterfulgt af andet studieår på TU.

Som følge af niveauet for studieafgift på TU samt variation i de to kandidatuddannelsers oprindelige varighed forventes en betydelig ubalance i studenterflowet. Samarbejdet sker derfor på grundlag af en aftale om årlig udveksling af én studerende i hver retning samt en tillægsaftale om forvaltning af yderligere studiepladser. Minimum én af de årlige ansøgere fra AU bliver af TU accepteret og forvaltet som udvekslingsstuderende og dermed friholdt fra opkrævning af studieafgift. Øvrige ansøgere fra AU – specificeret til den andel som *overstiger* andelen af årlige ansøgere fra TU – benytter, såfremt de er berettiget til SU, udlandsstipendieordningen til finansiering af de studieafgifter, der af TU opkræves for disse studerendes andet studieår (60 ECTS). Da studier ved TU er forbundet med opkrævning af studieafgift, er det TU, der fastsætter og opkræver studieafgift for eventuelle TU-studerende udvekslet til AU – præcis som ved en traditionel udvekslingsaftale.

Konsekvenser for Statskundskab er flere udgående studerende vis-á-vis færre studenterårsværk på Statskundskab. Der er imidlertid tale om en strategisk samarbejdspartner af høj kvalitet, og da Statskundskab almindeligvis har en god årsværksproduktion, kan dette frivillige forløb i udlandet anses som et attraktivt tilbud om studier i udlandet og som en mulighed for på længere sigt at tiltrække både internationale og nationale studerende til den 2-årige kandidatuddannelse i Political Science, der udbydes på engelsk.

*Eksempel 2 – bilateralt samarbejde med betalingsuniversitet om dobbeltgrad (2+2)*

På Arts udbyder **Institut for Kultur og Samfund** (IKS) en 2-årig kandidatuddannelse (120 ECTS) i International Studies. Samarbejdspartneren, LUISS i Italien udbyder ligeledes en 2-årig kandidatuddannelse i International Studies. Studerende fra AU kan fuldføre hele deres kandidatuddannelse på Arts. I kraft af samarbejdet kan de tillige ansøge om *frivilligt* at fuldføre henholdsvis andet og fjerde semester på LUISS og derved opnå en grad i International Studies fra såvel AU som en fra LUISS. Og ved fuldførelse af henholdsvis andet og fjerde semester på AU kan studerende fra LUISS på tilsvarende vis opnå en kandidatgrad i International Studies fra begge universiteter.

Strukturelt understøtter de to kandidatuddannelsers identiske varighed bestræbelserne på at opnå balance i udvekslingen af studerende. Opstået ubalance i retning fra AU til LUISS håndteres ved disse studerendes anvendelse af udlandsstipendieordningen, mens opstået ubalance i retning fra LUISS til AU i først omgang søges korrigeret i forbindelse med efterfølgende studenteroptag, hvorefter en eventuel gentagelse af ubalance imødegås ved afvisning af ansøgere, der måtte overskride den aftalte volumen af udvekslede studerende.

Der er ingen eller ganske få økonomiske konsekvenser for IKS. I faglig henseende er de studerende på International Studies imidlertid sikret automatisk merit for deres studier på LUISS. Samtidig anses muligheden for at opnå en kandidatgrad fra såvel AU som LUISS for attraktivt og det forventes, at få flere internationale studerende til at søge, som full-degree studerende ved AU.

*Eksempel 3 – multilateralt uddannelsessamarbejde*

På Science and Technology udbyder **Institut for Bioscience** en 2-årig kandidatuddannelse i biologi med adskillige muligheder for frivilligt forløb i udlandet, idet samarbejdet omfatter Göttingen University (GU), der udbyder en 2-årig kandidatuddannelse i økologi, Univesité de Rennes (UR), der udbyder en 2-årig kandidatuddannelse i biologi, samt Warzaw University (WU), der udbyder en 1-årig kandidatuddannelse ligeledes i biologi.

Studerende fra AU har mulighed for at fuldføre hele deres kandidatuddannelse (120 ECTS) på AU. I kraft af samarbejdet har de tillige mulighed for at fuldføre deres andet studieår og dermed specialisere sig via udarbejdelse af speciale på ét af de tre partneruniversiteter. Derigennem opnås henholdsvis en grad i biologi fra AU samt en grad fra det valgte partneruniversitet i økologi (Göttingen) eller biologi (Rennes, Warszawa).

I kraft af samarbejdet kan studerende fra GU og UR, men ikke fra WU ligeledes fuldføre deres andet studieår på AU og derigennem opnå en grad fra AU samt fra deres hjemuniversitet. Strukturelt understøtter kandidatuddannelsers varighed på AU, GU og UR muligheden for opnåelse af balance i udvekslingen af studerende. Opstået ubalance inden for rammerne af den aftalte volumen på 3 studerende søges korrigeret efterfølgende år, mens gentagende ubalance imødegås ved afvisning af studerende, der måtte overskride den aftalte volumen.

Som følge af niveauet for studieafgift på WU samt variation i varigheden mellem kandidatuddannelser i DK og Polen forudses ubalance i studenterflowet. I den multilaterale aftale mellem de fire involverede universiteter sker samarbejdet mellem AU og WU derfor på grundlag af en årlig udveksling af 1 studerende i hver retning samt en tillægsaftale om forvaltning af yderligere studiepladser, hvor udgående AU-studerende har mulighed for at gøre brug af udlandsstipendieordningen.

Hverken GU eller UR opkræver studieafgift for EU-borgere, så behovet for at supplere den multilaterale samarbejdsaftale, om årlig udveksling af 3 studerende i hver retning med en tillægsaftale om forvaltning af øvrige AU-studerende er derfor ikke til stede for så vidt angår GU og UR. AU opkræver imidlertid en participation fee fra EU-borgere, der kommer til AU som freemovere – det vil sige hvis mobilitet finder sted uden for rammerne af aftalen om udveksling af 3 studerende i hver retning. Og det er derfor indskrevet i aftalen, at ubalance i AU-disfavør ud over rammen på de 3 studerende er forbundet med opkrævning af participation fee.

1. Udlandsstipendium er en **rettighed**, der er tillagt den studerende. Det er ikke midler, som Aarhus Universitet har råderet over. Universitetet kan imidlertid vejlede studerende til at gøre brug af ordningen, herunder i forbindelse med ’asymmetriske’ uddannelsessamarbejder om frivillige forløb i udlandet. Da udlandsstipendium er en rettighed tillagt den studerende kan universitetet **ikke stille krav om**, at den studerende skal benytte ordningen. Og som følge heraf kan ordningen ikke anvendes i forbindelse med *obligatoriske forløb i udlandet*. Disse skal fortsat implementeres i overensstemmelse med princippet om gensidighed og balance i udvekslingen af studerende. [↑](#footnote-ref-1)